
Interaktív egészségügyi oktatási platform

Kulcsszavak: Digitális eszköz; applikáció;gyermekek;táplálkozás;higiénia
Bevezetés: A digitális eszközök egyre fiatalabb korban kerülnek a gyermekek kezébe, de tartalmuk ritkán segíti fejlődésüket. Az iskolai tantervekben az egészséges életmód és az emberi test ismerete kevés óraszámban jelenik meg. Az "Interaktív egészségügyi oktatási platform" játékos formában tanítja a gyermekeket az egészséges életmódról, higiéniáról és az emberi testről, támogatva fejlődésüket és a digitális eszközök hasznos használatát.
Célkitűzés: A kutatás célja, hogy felmérje a szülők és laikusok támogatását egy interaktív egészségügyi applikáció iránt, valamint azonosítsa a leghasznosabb modulokat (pl. egészséges életmód, higiéniai szokások, emberi test). Az eredmények az applikáció tervezését és a felhasználói igények kielégítését segítik.
Módszer: Az adatgyűjtés egy online kérdőív segítségével történt. A kérdőívet 109 személy töltötte ki 7 nap alatt, köztük szülők és véletlenszerűen elért személyek. A kérdések az interaktív platform hasznosságát, az egészséggel kapcsolatos ismeretek tanítását és a gyermekek tudását vizsgálták. Az eredményeket statisztikai módszerekkel elemeztem.

Eredmények: A szülők 80,6%-a érdeklődik az interaktív egészségügyi applikáció iránt, míg a véletlenszerűen elért személyek közül 75,2%-a mondta azt, hogy hasznos lenne egy ilyen platform. Az összes kitöltő válaszát figyelembe véve a legvonzóbb funkciók közé tartozik a testrész felfedezése (76,1%), a virtuális orvos (67%), az egészséges táplálkozás (76,1%) és a higiéniai szokások (83,5%). A válaszadók 80,7%-a szerint a játékos oktatás segítene az egészséges életmódban, 86,2%-a pedig a higiéniai szabályok elsajátításában. Az egészségügyi ismeretek elsősorban az iskolai oktatás (85,3%), a szülői tanácsok (89%) és oktató videók (63,3%) révén bővülnek. A 6-10 éves gyermekek 40,9%-a teljes mértékben tisztában van a higiéniai szabályokkal.

Következtetés: A felmérés szerint az interaktív oktatási platform iránt nagy az érdeklődés, a válaszadók közel 80%-a támogatta. A legnépszerűbb modulok a testrész felfedezése, a virtuális orvos és az egészséges táplálkozás. Bár a gyermekek higiéniai ismeretei megfelelőek, a játékos oktatás tovább mélyítheti tudásukat. Az egészségügyi információk fő forrása az iskolai oktatás és a szülői tanácsok, de a digitális eszközök szerepe is növekszik.



